AIŠKINAMASIS RAŠTAS

Dėl uždarosios akcinės bendrovės „Molėtų vanduo“ 2015 m. finansinių ataskaitų rinkinio tvirtinimo ir pelno (nuostolių) paskirstymo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB „Molėtų vanduo“ (toliau – Bendrovė) valdo 11636864 (100 proc.) paprastąsias vardines 0,29 euro vertės akcijas, kurių nominali vertė 3 374 690,53 euro.

Vadovaudamasi Lietuvos Respublikos akcinių bendrovių įstatymo 34 straipsnio 8 dalimi, UAB Molėtų autobusų parko valdyba 2016 m. balandžio 14 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2015 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus nuomonė-finansinės ataskaitos visais reikšmingais atžvilgiais teisingai pateikia Bendrovės 2015 m. gruodžio 31 d. finansinę būklę ir tą dieną pasibaigusių metų finansinės veiklos rezultatus. Bendrovės metiniame pranešime auditorius nepastebėjo jokių reikšmingų į jį įtrauktos finansinės informacijos neatitikimų.

2015 metų pradžioje Bendrovė turėjo 399 909 eurus nuostolio, ataskaitiniais finansiniais metais patyrė 51 188 eurų nuostolį. Nepaskirstytieji nuostoliai ataskaitinių finansinių metų pabaigoje – 451 097 eurai – perkeliami į 2016 metus.

Bendrovės valdyba ir Molėtų rajono savivaldybės administracijos direktorius, apsvarstę Bendrovės veiklą, siūlo Molėtų rajono savivaldybės tarybai sumažinti Bendrovės įstatinį kapitalą 451 097 eurais nuo 3 374 690,53 euro iki 2 923 593,53 euro, vien tam, kad būtų panaikinti bendrovės balanse įrašyti nuostoliai, ir anuliuoti 1 555 507 vienetus paprastųjų vardinių akcijų, kurių kiekviena – 0,29 euro nominalios vertės, o bendra nominali vertė – 451097 eurai. Sumažinus įstatinį kapitalą, būtina pakeisti Bendrovės įstatus. Sprendimas dėl nuostolių panaikinimo reikalingas todėl, kad Bendrovė galėtų imti paskolą iš banko projekto „Vandens tiekimo ir nuotekų tvarkymo infrastruktūros plėtra ir rekonstrukcija Molėtų r. Inturkėje (Pakrovų k.), Giedraičiuose ir Alantoje“ kofinansavimui.

2015 metams Bendrovei buvo nustatyti šie tikslai:

1. Gauti veiklos licenciją: licencija gauta.
2. Patvirtinti geriamojo vandens tiekimo ir nuotekų tvarkymo paslaugų naujas kainas.

Pagal Valstybinės kainų ir energetikos kontrolės komisijos sudarytą grafiką Bendrovės dokumentai bus teikiami 2016 metais.

1. Vykdyti paslaugų plėtrą, gerinant veiklos kokybę:

Prie vandentiekio tinklų prisijungė 11 naujų vartotojų, sudaryta 50 naujų pardavimų sutarčių, sumažėjo vandens nuostoliai, energetikos ištekliai, įrengtos 2 nuotekų distancinio stebėjimo sistemos, įrengta interneto prieiga vartotojams vykdyti atsiskaitymus.

1. Nustatytas 2015 m. finansinis rezultatas – 34,7 tūkst. eurų nuostolis. Patirtas 51 188 eurų nuostolis.

Bendrovės direktorius už praėjusių metų veiklą atsiskaitė Savivaldybės vadovams. Bendrovės veikla įvertinta gerai. 2016 m. suformuoti tokie tikslai:

1. Parengti tvarkos aprašą dėl vandentiekio tinklų privedimo iki žemės sklypų ribos.

2. Spręsti klausimą dėl vandentiekio bokštų ir vandentiekio tinklų perėmimo iš privačių asmenų.

3. Nustatyti, kad Bendrovės 2016 m. finansinis veiklos rodiklis – ne didesnis kaip 5 proc. metinės Bendrovės apyvartos.

Parengto sprendimo projekto tikslas – patvirtinti Bendrovės 2015 m. audituotą metinių finansinių ataskaitų rinkinį ir paskirstyti 2015 m. pelną (nuostolius), sumažinti įstatinį kapitalą, anuliuoti akcijas ir pakeisti Bendrovės įstatus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas ir 3 dalies 9 punktas, 48 straipsnio 2 dalis;

Lietuvos Respublikos akcinių bendrovių įstatymo 4 straipsnio 10 dalis, 20 straipsnio 1 dalies 1, 9 ir 10 punktai, 24 straipsnio 1 dalis, 52 straipsnio 1 dalis, 2 dalies 1 punktas, 3 dalies 2 punktas, 53 straipsnio 6 dalies 2 punktas, 58 straipsnio 2 dalis, 59 straipsnio 1 ir 2 dalys.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius.